
I. 
Charakteristika

1. Transformátory sú zapojené do nadradenej elektrickej sústavy a slúžia na transformovanie elektrického napätia spravidla zo 400 kV na 110 kV, 22 kV            a 04 kV. Transformátor je vybavený zbernou vaňou, ktorá je potrubím spojená       s hlavnou zbernou nádržou transformátorového oleja. Novšie typy transformátorových staníc sú zabezpečené aj stabilnými hasiacimi zariadeniami a pojazdnými hasiacimi prístrojmi.

2. Za normálnych prevádzkových podmienok sa teplota oleja v závislosti od veľkosti transformátora (od 6 t do 27 t) pohybuje od +50 °C do –60 °C. Každý transformátor je vybavený kontaktným teplomerom na meranie teploty oleja a má dve hodnoty (I.: 95 °C - nebezpečná teplota oleja; II.: 105 °C - vypína transformátor automaticky). K prehriatiu oleja dochádza pri poruche núteného obehu chladenia, ktoré môže byť súčasťou transformátora alebo je samostatne stojace zariadenie v jeho tesnej blízkosti.

3. Dôležitou súčasťou transformátorovej stanice je rozvodná sieť, kompresorová stanica a káblový kanálový rozvod na ovládanie transformátora z velína (pult centrálnej obsluhy s nepretržitou prevádzkou) prostredníctvom počítača. Každý transformátor má miestne ovládanie a diaľkové ovládanie.

II.

Úlohy a postup činnosti
Veliteľ zásahu na mieste udalosti rozhodne

a) o privolaní posilových hasičských jednotiek, ak z vyhodnotenia prieskumu zistí nedostatok síl a prostriedkov na účinný a bezpečný zásah,

b) o bezpečnostných opatreniach pri práci zasahujúcich príslušníkov v úzkej súčinnosti so zamestnancami organizácie,  stálom dozore zo strany prevádzkovateľa a o používaní autonómnych dýchacích prístrojov a osobných ochranných pracovných prostriedkov pri zásahu,

c) po vydaní príkazu „B“ o vykonaní zásahu tak, aby bola použitá najvhodnejšia hasiaca látka, najvhodnejší počet a druh prúdov a smery ich nasadenia na horľavý súbor (stožiare, vodiče, izolanty, vysoko, stredne a nízkonapäťové distribučné rozvody, káblové kanály, objekty rozvodní, transformátorové stanice) a o spôsobe zamedzenia šírenia požiaru,

d) o štruktúre rádiovej siete na mieste udalosti a o nepretržitom spojení s operačným strediskom; priebežne informuje o situácii na požiarisku.

Činnosť zasahujúcej hasičskej jednotky na mieste udalosti:

a) obsluhuje hasičskú techniku a zabezpečuje dodávku hasiacich látok na požiarisko,

b) vykonáva lokalizáciu a likvidáciu požiaru, pričom prísne dodržiava taktické pokyny veliteľa zásahu,

c) oboznamuje svojho veliteľa o vzniknutej situácii na požiarisku,

d) používa určené osobné ochranné pracovné prostriedky a dodržiava zásady bezpečnosti a ochrany zdravia pri práci,

e) postupuje pri výkone činnosti v objektoch veľmi opatrne a prísne dodržiava taktické zásady.

III.
 Očakávané zvláštnosti
Pri vykonávaní zásahu treba počítať s týmito komplikáciami:

a) nebezpečenstvo výbuchu pri požiari olejových náplní transformátorov, pričom môže dôjsť k ohrozeniu zasahujúcich príslušníkov,

b) rozšírenie požiaru z dôvodu rozliatia olejovej náplne transformátorov,

c) obmedzený priestor na umiestnenie a na manipuláciu s výškovou technikou.

Práca alebo akákoľvek činnosť (vrátane zdolávania požiaru) na zariadení transformátora, rozvodov, izolantov a kompresorových staníc sa môže vykonávať len na základe písomného príkazu „B”. Výnimku tvorí prípad priameho ohrozenia života a vzniku veľkých škôd a časovej tiesni. Po vydaní príkazu „B” musí byť transformátor odpojený zo všetkých strán možného napájania. Manipulant dovolí príslušníkom zasahovať pri požiari len vtedy, ak je priestor bezpečný a nehrozí nebezpečenstvo úrazu elektrickým prúdom.

Rozvodňa má tieto dve časti:
a) silovú časť (pod napätím),

b) ochrannú časť (Bucholz systém).

Ak treba pracovať pod napätím, musí byť vydaný príkaz „B“ s červeným pruhom. Pri elektrických rozvodoch - vodičoch pod napätím treba dodržať bezpečné odstupové vzdialenosti.

Rozvodné elektrické zariadenia sú naplnené ochranným plynom (fluoridom sírovým - SF6), ktorý je 5-krát ťažší ako vzduch (drží sa pri zemi) a zapĺňa priestory pod úrovňou terénu (pivnice, šachty, kanálové rozvody a podobne) alebo najnižšie položené miesta v teréne. Najjednoduchším spôsobom overenia prítomnosti SF6 je skúška plameňom (chýba kyslík na horenie). Rozložený SF6 obsahuje silne dráždivé látky, ktoré vo vlhkom prostredí dráždia sliznicu ústnej dutiny, dýchacích ciest a očí. Látka zapácha po skazených vajciach. Ak sa treba zdržiavať v blízkosti poškodeného zariadenia za účelom prevádzkových operácií, treba na ochranu dýchacích ciest používať autonómny dýchací prístroj a osobné ochranné pracovné prostriedky. 

